## José Luis Aguirre reclama al Ministeri més ajudes per a la lluita contra les plagues i malalties

*** Demana al ministre Planas que no retalle en sanitat vegetal i augmente la partida destinada per a la Comunitat Valenciana en sanitat animal
* Critica que es deixen fora línies de moltíssima importància, com la ceratitis i el cotonet de Sud-àfrica, per a les quals el Ministeri sí que va destinar suport l’any anterior**

El conseller d’Agricultura, Ramaderia i Pesca, José Luis Aguirre, ha mostrat la preocupació que té al ministre d’Agricultura, Pesca i Alimentació, Luis Planas, per la reducció de pressupost destinat a sanitat animal i vegetal per a la Comunitat Valenciana.

En la participació en la reunió de la Conferència Sectorial d’Agricultura i el Consell Consultiu de Política Agrícola i Pesquera d’Assumptes Comunitaris, Aguirre ha recordat que en sanitat vegetal, en el repartiment que fa el Ministeri, la Comunitat Valenciana ha vist reduït considerablement el pressupost, que ha passat de 6,3 milions d’euros en 2023 a 4,3 milions d’euros per a 2024.

Aguirre ha reconegut que la Comunitat Valenciana és de les regions que més quantitat rep en el repartiment general, però considera que “és insuficient, ja que només s’ha concedit un 33 % del que s’ha sol·licitat”.

En este sentit, el conseller ha mostrat rebuig al fet que “en un context d’augment d’intercepcions, d’amenaces i retirada de ferramentes per als nostres agricultors” deixa fora “línies de moltíssima importància, com la ceratitis i el cotonet de Sud-àfrica, per a les quals el Ministeri sí que va destinar suport l’any anterior”. “És necessari continuar fent front a estes plagues i malalties, de molta preocupació per als agricultors de la nostra regió”, ha subratllat.

Respecte a sanitat animal, Aguirre ha lamentat que, dels 8,2 milions d’euros de pressupost en els programes estatals d’erradicació de malalties animals, entre les quals es troben l’MHE, la llengua blava o la tuberculosi, a la Comunitat Valenciana se li destinaran tan sols 62.000 euros, “xifra insignificant que representa el 0,75 % del total del pressupost del Ministeri”.

Fecha: 19/04/2024